《杨周二子墓下作寄怀王山人》
清代·严可均

侵晨携斗酒，流眺城南隅。碧波带长麓，寒光清有余。

群鸦一以噪，累累多丘墟。念彼地下人，生前良我徒。

杨子雕龙手，周生野鹤如。飘飘两词客，长伴孙太初。

流行随大化，一去无贤愚。寥寥四五子，后死尔与余。

感此一相酹，沈吟立斯须。

作者简介：（1762—1843）浙江乌程人，字景文，号铁桥。嘉庆五年举人，官建德县教谕。不久引疾归，专心著述。于校勘辑佚，用力最勤。辑有《全上古三代秦汉三国六朝文》及诸经佚注与子书多种。有《铁桥漫稿》、《四录堂类集》、《说文声类》等。